b'\n_START_ARTICLE_\nJosef Radetzky\n_START_SECTION_\n\xc5\xbdivljenje\n_START_PARAGRAPH_\nRodil se je v \xc4\x8de\xc5\xa1ki plemi\xc5\xa1ki dru\xc5\xbeini in \xc5\xbee kot otrok kmalu ostal brez star\xc5\xa1ev. Do svoje smrti ga je vzgajal ded, po njegovi smrti pa je Josef od\xc5\xa1el na Dunaj, kjer je za\xc4\x8del obiskovati Terezijansko akademijo. Leta 1785 je vstopil v avstrijsko vojsko kot kadet, leta 1787 pa je dobil \xc4\x8din poro\xc4\x8dnika kirasirjev.\n_START_SECTION_\nMar\xc5\xa1al Radetzky in Slovenija\n_START_PARAGRAPH_\nRadetzky se je leta 1797 poro\xc4\x8dil s tr\xc5\xbei\xc5\xa1ko grofico Fran\xc4\x8di\xc5\xa1ko Romano von Strassoldo - Grafenberg, v zakonu se jima je rodilo osem otrok. Med letoma 1807 in 1819 je ob\xc4\x8dasno \xc5\xbeivel na gradu Neuhaus v Tr\xc5\xbei\xc4\x8du, ki ga je skupaj s posestvom kupil od svoje ta\xc5\xa1\xc4\x8de. Njegovi finan\xc4\x8dni in moralni pomo\xc4\x8di mestu so se prebivalci oddol\xc5\xbeili tudi s panoramsko pe\xc5\xa1potjo imenovano\xc2\xa0\xc2\xbbRadetzkyjeva pot\xc2\xab. Nazadnje je Tr\xc5\xbei\xc4\x8d obiskal 25. septembra 1852. V letu 1852 je ostareli mar\xc5\xa1al od cesarja Franca Jo\xc5\xbeefa v dosmrtno uporabo prejel Tivolski grad, ki ga je prenovil, uredil grajski park in ga odprl za javnost.\n_START_SECTION_\nZa\xc4\x8detki voja\xc5\xa1ke slu\xc5\xbebe\n_START_PARAGRAPH_\nS svojo enoto je za\xc4\x8del slu\xc5\xbebovanje v tur\xc5\xa1ki vojni, kasneje pa je bil preme\xc5\xa1\xc4\x8den na obmo\xc4\x8dje dana\xc5\xa1njega Beneluksa. Leta 1795 je sodeloval v bitki na Renu ter kasneje na ozemlju Italije, kjer je sodeloval v bojih proti Napoleonovi vojski. Tam je napredoval in dobil \xc4\x8din majorja. Leta 1799 je imel \xc5\xbee \xc4\x8din polkovnika, ko je bil ranjen v bitki pri Marengu. Leta 1801 je bil povi\xc5\xa1an v viteza, samo \xc5\xa1tiri leta pozneje pa je dobil \xc4\x8din generalmajorja.\n_START_SECTION_\nKasnej\xc5\xa1a voja\xc5\xa1ka kariera\n_START_PARAGRAPH_\nLeta 1812 je dobil poveljstvo nad novo ustanovljenim 5. huzarskim polkom. Med letoma 1809 in 1812 je bil tudi poveljnik glavnega \xc5\xa1taba oboro\xc5\xbeenih sil, a je s polo\xc5\xbeaja odstopil, ker ni dobil denarja za reorganizacijo vojske. Leta 1813 je nastopil slu\xc5\xbebo poveljnika \xc5\xa1taba pri feldmar\xc5\xa1alu Schwarzenbergu in imel veliko vlogo pri oblikovanju taktike za bitko pri Leipzigu. Sodeloval je tudi na dunajskem kongresu.\n_START_SECTION_\nZaton kariere\n_START_PARAGRAPH_\nPo kongresu je Radetzky skorajda izginil iz javnega \xc5\xbeivljenja. Nadaljeval je s pritiski, da bi reorganiziral vojsko, s tem pa si je pridobil veliko sovra\xc5\xbenikov, ki so zahtevali njegovo upokojitev. Namesto tega ga je cesar povi\xc5\xa1al v generala konjenice in ga umaknil s politi\xc4\x8dnega polo\xc5\xbeaja. Pri sedemdesetih je leta 1836 napredoval v feldmar\xc5\xa1ala. Njegova zadnja brilijantna zmaga je bila leta 1849 v bitki pri Novari, ko je s \xc5\xa1tevil\xc4\x8dno \xc5\xa1ibkej\xc5\xa1o vojsko uspel zadr\xc5\xbeati pritiske mo\xc4\x8dnej\xc5\xa1ih sil in po prihodu okrepitev premagati vojsko piemontskega kralja Karla Alberta. Radetzky je kljub dolgotrajni bolezni umrl v sedlu, na \xc4\x8delu svoje vojske 5. januarja 1858. Na Kongresnem trgu v Ljubljani je do za\xc4\x8detka 20. stoletja njemu v \xc4\x8dast stal spomenik.\n_START_SECTION_\nZanimivost\n_START_PARAGRAPH_\nLeta 1848 je Johann Strauss st. v \xc4\x8dast Josefu Radetzkyju napisal svetovno znano kora\xc4\x8dnico "Radetzky Marsch". Vsako leto se jo izvaja na tradicionalnem "Novoletnem koncertu" v dunajski operi na prvi dan v letu. Johann Strauss st. je uporabil melodijo iz stare dunajske pesmi \xc2\xa0"Alter Tanz aus Wien\xe2\x80\x9c ali "Tinerl-Lied\xe2\x80\x9c. Ko so se Radetzkyjevi vojaki zmagoslavno vrnili iz bitke pri Custozzi, so jo prepevali, zato jo je Strauss uporabil v njegovi skladbi.'